《送推刑周梅厓考绩》
明代·范嵩

闽岭风高候雁分，寒生水郭夕阳曛。数株衰柳散疏影，无限离情逐去云。

先生本是濂溪裔，奕叶蜚声谁可俪。早年劝驾入成均，玉雪精神真伟器。

司刑三载迈群英，远携政绩觐神京。万里风云生骥足，一方黎庶拥行旌。

把手邮亭情未巳，山城斜月沈江水。骊驹歌罢酒杯空，笑指前山暮烟紫。

江上梅花扑面清，江村烟树雪初晴。行看高步云霄上，伫听徵书出帝城。

作者简介：明福建瓯宁人，字邦秀，号衢村。弘治十五年进士。官御史。正德初因论刘瑾谋逆，谪襄阳府推官，行法严明。官至南京工部侍郎。